VEIYASA I VURAVURA | YASAYASA VAKAMERIKA
Dikevi na Yasayasa vakaMerika
E vakadinadinataki ena so na irogo mai na ra ni noda vuravura ni yaga dina na ivakasala ena iVolatabu.
VAKALAILAITAKA NA NUIQAWAQAWA
E rawa ni vakalailaitaki na nuiqawaqawa ke lewai vinaka na levu ni gauna e raici kina na imeli, de dua me vakatolu ga ena dua na siga. Qori na ka e laurai ena dua na vakadidike e vakayacori mai Vancouver, Kenada. E kaya o Kostadin Kushlev a liutaka na vakadidike qori: “Se mani vakacava na kena dredre, e bibi me lewai vinaka na kena dau raici na imeli ni na vakalailaitaka na nuiqawaqawa.”
ME VAKASAMATAKI: Eda donuya tu qo na gauna e “vakilai kina e levu na ka dredre,” meda lewa vinaka gona na ka eda cakava me kua ni ikuri ni noda nuiqawaqawa.
KATOA TALE NA IQOLIQOLI
“E laurai ni sa levu tale na veimataqali vivili, urau kei na ika ena so na vanua e vakatabui tu me qolivi” e Belize kei na so na yasayasa ena Caribbean. Qori na macala ni dua na ripote a vakau ina isoqosoqo e dau valataka nodra taqomaki na veika bula na Wildlife Conservation Society (WCS). E tukuni tale ga ena ripote qori: “Ke biu na vakatatabu ena vanua e qolivi wasoma, e rawa ni katoa tale ena loma ga ni 1 ina 6 na yabaki. Ia ena taura toka e vicasagavulu na yabaki me qai katoa na iqoliqoli kece . . . sega ni kena ga e qolivi wasoma.” E kaya me baleta na vanua o Belize o Janet Gibson na dairekita ni WCS: “Na vakatatabu e rawa ni veivuke ena kena katoa tale na iqoliqoli, kei na kena vakalevutaki tale na iwiliwili ni veikabula.”
ME VAKASAMATAKI: E laurai votu na vuku ni Dauveibuli ena veika e bulia.
BASULAWA E BRAZIL
E tukuna na tabana ni itukutuku na Agência Brasil ni dua na ka na levu ni basulawa e Brazil. E sivia na 56,000 na laba e yaco ena 2012, qori na iwiliwili levu duadua me bau ripotetaka na Tabana ni Bula ena loma ni dua na yabaki. E nanuma e dua na turaga e kauai ena nodra taqomaki na lewenivanua o Luís Sapori ni sa vakaraitaka ga ya na torosobu ni itovo. E kaya tale ga ke sega ni rokovi na lawa ni vanua, “ena voravora nodra itovo na lewenivanua me rawa kina na ka era vinakata.”
O BAU KILA? E parofisaitaka na iVolatabu ni na “batabata” na loloma, qai tubu na ivalavala tawadodonu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn